На основу члана 486. Закона о привредним друштвима ("Службени гласник РС", брoj  36/11, 99/11, 83/14 - други закон, 5/15, 44/18, 95/18 и 91/19), a у вези са чланом 12. Закона о јавним службама („Службени гласник РС", број  42/91,  71/94, 79/05 – др. закон и 83/14 – др. закон), члана 7. Одлуке о оснивању Установе Културни центар у Инђији („Службени лист општина Срема“, број 14/06) и члана 40. став 1. тачка 42. Статута општине Инђија („Службени лист општине Инђија бр. 5/19),

Скупштина општине Инђија, на седници одржаној 18. маја 2020. године, донела је

**ОДЛУКУ**

**О СТАТУСНОЈ ПРОМЕНИ СПАЈАЊА ПРЕУЗИМАЊЕМ (ПРИПАЈАЊА) УСТАНОВЕ ДОМ КУЛТУРЕ „БРАНКО РАДИЧЕВИЋ“ БЕШКА**

**УСТАНОВИ „КУЛТУРНИ ЦЕНТАР“ ИНЂИЈА**

**Члан 1.**

 Прихвата се иницијатива Месне заједница Бешка поднета под број 180/19 од 13.06.2019. године и Одлука Управног одбора Установе Културни центар Инђија број 234 од 13.05.2020. године о статусној промени спајања преузимањем (припајања) Установе Дом културе „Бранко Радичевић“ Бешка Установи „Културни Центар“ Инђија.

**Члан 2.**

 Врши се статусна промена спајања преузимањем (припајања), тако што се Установа Дом културе „Бранко Радичевић“ Бешка, са седиштем у Бешки ул. Карађорђева 1, ПИБ 101613341, МБ 08170509, уписана у рег. ул. број 1-937 код Привредног суда у Сремској Митровици (у даљем тексту: Установа преносилац) припаја Установи „Културни Центар“ Инђија, са седиштем у Инђији, ул. Војводе Степе 40А, ПИБ: 104781295 МБ: 08867364 уписана у рег. ул. бр. 1-9023 код Привредног суда у Сремској Митровици решењем (у даљем тексту: Установа стицалац).

**Члан 3.**

 Циљ вршења статусне промене спајања преузимањем (припајања), под условима и на начин предвиђен овом одлуком, огледа се у унапређењу целокупног пословања Установе стицаоца, са аспекта економичности и рентабилности, кроз рационализацију ресурса, оптимизацију процеса рада, смањења административних трошкова и ефикаснију организацију пословања, с обзиром да су Установа преносилац и Установа стицалац повезана правна лица која обављају делатност из области културе.

**Члан 4.**

Припајањем Установе преносиоца Установи стицаоцу, целокупна имовина Установе преносиоца, укључујући сва средства, права, ненамирена потраживања према трећим лицима и дуговања према трећим лицима прелазе на Установу стицаоца.

 Коначан износ потраживања и дугавања према трећим лицима Установе преносиоца утврдиће се на дан окончања ове статусне промене.

 На дан 31.12.2019. године Установа преносилац има укупно 1.795.898,75 динара дуга према трећим лицима, а укупно 5.879,64 динара потраживања према трећим лицима.

 Саставни део ове Одлуке је Елаборат о оправданости фузионисања Установе Дома културе „Бранко Радичевић“ Бешка са Установом „Културни Центар“ Инђија путем припајања са пресеком финансијског стања на дан 31. децембра 2019. године.

**Члан 5.**

Даном наступања статусне промене Установа стицалац наставља да постоји и обавља делатност под истим пословним именом, са истим седиштем и истом делатношћу, уз све постојеће органе управљања и предвиђени начин одлучивања у складу са својим Оснивачким актом и Статутом, а Установа преносилац престаје да постоји даном регистрације статусне промене Установе стицаоца у Привредном суду и брише се из регистра.

Установа преносилац престаје да постоји без спровођења ликвидације, док Установа стицалац постаје њен универзални правни следбеник.

 Даном наступања статусне промене Установа преносилац ће сачинити попис покретне имовине, финансијски извештај и завршни рачун.

 Финансијски извештај и завршни рачун сачиниће се према стању на дан настанка статусне промене, а у складу са законом којим се уређује буџетско рачуноводство и ревизија.

Установа стицалац преузима све обавезе Установе преносиаца, евентуално настале од дана ступања на снагу ове Одлуке, до дана регистрације статусне промене и брисање Установе преносиоца из надлежног регистра.

**Члан 6.**

 По наступању статусне промене Директор и чланови Управног и Надзорног одбора Установе стицаоца настављају са радом до истека мандата.

 Даном наступања статусне промене разрешава се дужности вршилац дужности Управника Установе преносиоца Петар Грбић.

**Члан 7.**

 Установа стицалац преузеће запослене у Установи преносиоца.

Саставни део ове Одлуке је Списак запослених у Установи Дом културе „Бранко Радичевић“ Бешка.

**Члан 8.**

Провођење ове статусне промене неће довести до повећања основног капитала Установе „Културни Центар“, као ни до промене оснивача.

**Члан 9.**

 Установа стицалац извршиће пријаву статусне промене припајањем у надлежном регистру Установа, као и брисање из регистра Установе преносиоца.

**Члан 10.**

 Установа Културни центар ће у року од 60 дана од ступања на снагу ове Одлуке ускладити свој Статут и друга општа акта.

**Члан 11.**

 Ова одлука ступа на снагу наредног дана од дана објављивања у „Службеном листу општине Инђија“

**СКУПШТИНА ОПШТИНЕ ИНЂИЈА**

**Број: 022-3/2020-I П р е д с е д н и к,**

**Дана, 18. маја 2020. године**

**И н ђ и ј а Милан Предојевић**

**О б р а з л о ж е њ е**

Правни основ за доношење Одлуке о статусној промени спајања преузимањем (припајања) Установе Дом културе „Бранко Радичевић“ Бешка Установи „Културни Центар“ Инђија садржан је у члану 486. Закона о привредним друштвима ("Службени гласник РС", брoj  36/11, 99/11, 83/14 - други закон, 5/15, 44/18, 95/18 и 91/19), a у вези са чланом 12. Закона о јавним службама („Службени гласник РС", број  42/91,  71/94, 79/05 – др. закон и 83/14 – др. закон), члану 7. Одлуке о оснивању Установе Културни центар у Инђији („Службени лист општина Срема“, број 14/06) и члану 40. став 1. тачка 42. Статута општине Инђија („Службени лист општине Инђија бр. 5/19).

Чланом 486. Закона о привредним друштвима прописано је да се једно или више друштава може припојити другом друштву преношењем на то друштво целокупне имовине и обавеза, чиме друштво које се припаја престаје да постоји без спровођења поступка ликвидације.

Чланом 12. Закона о јавним службама прописано је да се на оснивање, организацију и рад установе, сходно примењују прописи који се односе на предузећа, ако законом није друкчије одређено.

Дана, 19.06.2019. године Месна заједница Бешка обратила се Скупштини општине Инђија и Установи културни центар Инђија Иницијативом за доношење одлуке о статусној промени припајањем Установе Дом културе „Бранко Радичевић“ Бешка, број 180/19 од 13.06.2019. године. Уз Иницијативу је и достављена Одлука Савета Месне заједница Бешка број 179/19 од 13.06.2019. године, којом је Савет месне заједнице одлучио да се поднесе иницијатива Установи „Културни центар“ Инђиа и Скупштини општине Инђија да се изврши статусна промена Установе на начин да се иста припоји Установи Културни центар.

На основу поднете иницијативе Председник општине Инђија је решењем број 02-202/219-II од 21. 10.2019. године образовао Комисију за израду елабората о оправданости статусне промене, која је израдила Елаборат о оправданости фузионисања Установе Дома културе „Бранко Радичевић“ Бешка, са Усановом „Културни центар“ Инђија, путем припајања.

У поступку решавања статуса Дома културе у Бешки, утврђено је:

* да је Дом културе у Бешки, изграђен средствима месног самодоприноса 1985.

године, односно реконструисан на темељима старе зграде Дома културе чија изградња је почела након другог светског рата, а никада није била завршена.

* Да се Након реконструкције разматрало питање решавања статуса дома у погледу

управљања, привређивања и испуњавања културно – просветно – образовне функције, чему је новоизграђен дом и намењен.

 Утврђено је да је Дом културе “Стеван Дороњски – Фрања“ из Бешке регистрован као Радна организација решењем Привредног суда у Сремској Митровици Fi-372/87 од 01. 09. 1987. године, да је оснивач била е Месна заједница Бешка, да је решењем Окружног суда у Сремској Митровици Fi-602/90 од 10. 07. 1990. године Дом културе „Стеван Дороњски-Фрања“ Бешка регистрован као установа на основу Закона о друштвеним делатностима који је важио у то време и на основу ког је Месна заједница могла бити оснивач установе, да је Решењем Привредног суда у Сремској Митровици број Fi-3122/93 од 02. 08.1993. године извршен упис промене дотадашњег назива Дом културе „Стеван Дороњски-Фрања“ Бешка у Дом културе „Бранко Радичевић“ Бешка и промена адресе са седиштем у Бешки, Карађорђева бр. 1., да је у Привредном суду у Сремској Митровици последња промена уписа вршена 2014 године и то лица овлашћеног за заступање Грбић Петар који је и данас уписан као управник установе Дом културе Бешка и лице овлашћено за заступање.

Све горе наведено је урађено у складу са тада важећим прописима и регистрациони суд нема никаквих овлашћења да брише установу из регистра ако иста у складу са законом не изврши усклађивање својих оснивачких аката.

 Доношењем Закона о јавним службама („Сл. Гласник РС“, бр. 42/91 и 71/94) у његовим прелазним и завршним одредбама прописано је да престаје да важи Закон о друштвеним делатностима („Сл. Гласник СРС“, бр. 1/90 и 21/90), Закон о остваривању посебног душтвеног интереса у области културе (Сл. Гласник СРС“, бр. 46/86) и Закон о остваривању посебног друштвеног интереса у пословању организација удруженог рада које обављају делатност у области културе („Сл. Лист САПВ“, бр. 21/75).

Престанком важења закона наведених у предходном ставу више није било правног основа да Месна заједница буде оснивач установе. Месна заједница је требала да усклади оснивање установе са новим прописима. Месна заједница Бешка, се по престанка важења горе наведених закона, у више наврата обраћа надлежним органима општине Инђија ради решавања статуса Установе Дом културе у Бешки, што до данас није решено.

Циљ припајања је првенствено ускљађивање статуса Установе Дом културе „Бранко Радичевић“ Бешка са позитивним прописима.

Наиме, Доношењем Закона о јавним службама („Сл. Гласник РС“, бр. 42/91 и 71/94) у његовим прелазним и завршним одредбама прописано је да престаје да важи Закон о друштвеним делатностима („Сл. Гласник СРС“, бр. 1/90 и 21/90), Закон о остваривању посебног душтвеног интереса у области културе (Сл. Гласник СРС“, бр. 46/86) и Закон о остваривању посебног друштвеног интереса у пословању организација удруженог рада које обављају делатност у области културе („Сл. Лист САПВ“, бр. 21/75), а на основу којих прописа је и основана прво РО Дом културе „Стеван Дороњски – Фрања“, а касније и Установа под садашњим називом Установа Дом култуаре „Бранко Радичевић“ Бешка.

Статусна промена Установе Дом културе „Бранко Радичевић“ Бешка извршила би се припајањем ове установе Установи Културни центар Инђија.

Оправданост оваквог припајња огледа се у чињеници да обе установе имају исту делатност, да по закону оснивач обе установе може бити локална самоуправа, смањење административних трошкова пословања, оптимализације процеса рада и рационализација ресурса, као и спречавање пропадања и саме зграде Дома културе чије текуће одржавање се не врши годинама због нерешеног статуса Установе и недостка финансијских средстава.

Један од разлога за наведену статусну промену је и недостатак адекватне организације рада установе, односно њен потпуни изостанак, којим изостанком се не задовољавају основне културне потребе грађања насељеног места Бешка. До овакве ситуације данас у Установи Дом културе „Бранко Радичевић“ Бешка, дошло је са разлога јер се више од 20 година није решавао правни статут Установе у складу са важећим законским прописима. Неопходно је организационо и програмски одредити приоритете културних делатности, а што ће се постићи припајањем Установи Културни центар

Један од разлога за статусну промену је и чињеница да је објекат Дома културе у Бешки, јавна својина Општине Инђија, без одговарајућег третмана и презентације делатности Установе Дом културе „Бранко Радичевић“ Бешка и без одговарајућег инвестиционог и текућег одржавања, а посебан разлог је чињеница да по сада важећим прописима Месна заједница Бешка не може бити оснивач Установе.

Изради Одлуке се приступило на иницијативу Председника општине који је и именовао Комисију.

Имајући у виду напред наведено предлаже се Скупштини општине Инђија да Одлуку о статусној промени спајања преузимањем (припајања) Установе Дом културе „Бранко Радичевић“ Бешка Установи „Културни Центар“ Инђија, усвоји у тексту како је дат у материјалу

Општинска управа општине Инђија